title: 2007 m. balandžio 19 d. Tarybos sprendimas dėl 2007–2013 m. Pagrindinių teisių ir pilietybės specialiosios programos pagal Pagrindinių teisių ir teisingumo bendrąją programą nustatymo

text:
27.4.2007

               LT

               Europos Sąjungos oficialusis leidinys

               L 110/33

      TARYBOS SPRENDIMAS

   2007 m. balandžio 19 d.
   dėl 2007–2013 m. Pagrindinių teisių ir pilietybės specialiosios programos pagal Pagrindinių teisių ir teisingumo bendrąją programą nustatymo
   (2007/252/TVR)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 308 straipsnį,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Europos Sąjunga grindžiama laisvės, demokratijos, pagarbos žmogaus teisėms ir pagrindinėms laisvėms bei teisinės valstybės principais, t. y. principais, kurie yra bendri valstybėms narėms.

               (2)

               Europos Sąjungos pagrindinių teisių chartija (2), atsižvelgiant į jos statusą ir taikymo sritį, bei pridėti paaiškinimai atspindi teises, kylančias pirmiausia iš valstybėms narėms bendrų konstitucinių tradicijų ir tarptautinių įsipareigojimų, Europos Sąjungos sutarties, Bendrijų sutarčių, Europos žmogaus teisių ir pagrindinių laisvių apsaugos konvencijos, Bendrijos ir Europos Tarybos priimtų socialinių chartijų ir Europos Bendrijų Teisingumo Teismo bei Europos žmogaus teisių teismo praktikos.

               (3)

               2004 m. lapkričio mėn. Europos Vadovų Taryba pripažino, kaip svarbu informuoti siekiant visus žmones priartinti prie Europos projekto skatinant aktyvų pilietiškumą.

               (4)

               2003 m. spalio 15 d. komunikate Tarybai ir Europos Parlamentui dėl Europos Sąjungos sutarties 7 straipsnio Komisija pabrėžė vaidmens, kurį atlieka pilietinė visuomenė ne tik ginant, bet ir propaguojant pagrindines teises, svarbą; todėl Komisija turėtų užmegzti atvirą, skaidrų ir nuolatinį dialogą su pilietine visuomene.

               (5)

               Pagal Hagos programą abipusio bendradarbiavimo stiprinimui būtinos aiškios pastangos gerinti teisminių institucijų ir skirtingų teisinių sistemų tarpusavio supratimą. Šiuo atžvilgiu ypatingą dėmesį ir paramą reikėtų skirti nacionalinės valdžios institucijų Europos tinklams.

               (6)

               Europos Konstitucinių Teismų konferencija bei Europos Sąjungos valstybių tarybų ir aukščiausiųjų administracinių teismų asociacija prisideda, visų pirma tvarkydama atitinkamas duomenų bazes, keičiantis nuomonėmis bei patirtimi klausimais, susijusiais su teismine praktika, savo narių organizacine struktūra ir veikimu vykdant teismines ir (arba) patariamąsias funkcijas Bendrijos teisės atžvilgiu. Turėtų būti galima bendrai finansuoti konferencijos ir asociacijos veiklą, jei išlaidų buvo patirta siekiant bendro Europos intereso tikslo. Tačiau toks bendras finansavimas neturėtų reikšti, kad minėtiems tinklams bus taikoma būsima programa, ir juo neturėtų būti pakenkta kitiems Europos tinklams gauti paramą jų vykdomai veiklai pagal šį sprendimą.

               (7)

               Tikslinga pabrėžti informacijos ir jos pateikimo svarbą teisių, kurias Sąjungos pilietybė suteikia savo piliečiams, atžvilgiu siekiant geriau juos informuoti apie jų teises ir suteikti galimybę lengvai gauti patikimą informaciją.

               (8)

               Religijų ir kultūrų dialogo Europos Sąjungos lygiu skatinimas padėtų saugoti ir stiprinti taiką ir pagrindines teises.

               (9)

               Šios programos tikslai turėtų papildyti Europos Sąjungos pagrindinių teisių agentūros, įsteigtos Tarybos reglamentu (EB) Nr. 168/2007 (3), tikslus ir turėtų būti sutelkti tose srityse, kuriose gali būti sukurta Europos pridėtinė vertė. Todėl reikėtų vykdyti atitinkamą koordinavimą.

               (10)

               Siekiant papildomumo ir norint garantuoti kuo geresnį išteklių naudojimą, reikėtų užtikrinti, kad būtų išvengta bet kokio pagal šią programą remiamų veiksmų ir pagrindinių teisių srityje kompetentingų tarptautinių organizacijų, pavyzdžiui, Europos Tarybos, veiklos dubliavimosi, tuo pat metu sudarant sąlygas vykdyti bendrą veiklą siekiant šios programos tikslų. Todėl reikėtų vykdyti atitinkamą koordinavimą.

               (11)

               Atsižvelgiant į galimybės šalims kandidatėms ir Vakarų Balkanų šalims dalyvauti Bendrijos programose principą, įtvirtintą Salonikų darbotvarkėje, šioje programoje turėtų galėti dalyvauti stojančiosios šalys, šalys kandidatės ir Vakarų Balkanų šalys. Toks dalyvavimas pareikalautų dvišalio susitarimo bendrųjų sąlygų laikymosi ir įnašo į programos biudžetą. Tais atvejais, kai tai padėtų siekiant konkretaus veiksmo tikslų, šioje programoje nedalyvaujančių šalių valdžios institucijos, organai ar nevyriausybinės organizacijos turėtų turėti galimybę prisijungti prie atskirų veiksmų kaip partnerės, tačiau jos negali būti pagrindinės pagalbos pagal projektą gavėjos.

               (12)

               Reikėtų taip pat imtis atitinkamų priemonių siekiant užkirsti kelią pažeidimams bei sukčiavimui ir imtis būtinų veiksmų, kad būtų galima išieškoti prarastas, neteisėtai išmokėtas ar netinkamai panaudotas lėšas pagal 1995 m. gruodžio 18 d. Tarybos reglamentą (EB, Euratomas) Nr. 2988/95 dėl Europos Bendrijų finansinių interesų apsaugos (4), 1996 m. lapkričio 11 d. Tarybos reglamentą (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje (5) ir 1999 m. gegužės 25 d. Europos Parlamento ir Tarybos reglamentą (EB) Nr. 1073/1999 dėl Europos kovos su sukčiavimu tarnybos (OLAF) atliekamų tyrimų (6).

               (13)

               2002 m. birželio 25 d. Tarybos reglamentas (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (7) (toliau – Finansinis reglamentas) ir 2002 m. gruodžio 23 d. Komisijos reglamentas (EB, Euratomas) Nr. 2342/2002, nustatantis išsamias Tarybos reglamento (EB, Euratomas) Nr. 1605/2002 įgyvendinimo taisykles (8), kurios apsaugo Bendrijos finansinius interesus, turėtų būti taikomi atsižvelgiant į paprastumo ir nuoseklumo principus pasirenkant biudžetines priemones, apribojant atvejų, kai Komisija išlaiko tiesioginę atsakomybę už jų įgyvendinimą ir valdymą, skaičių, ir atsižvelgiant į lėšų kiekio ir su jų naudojimu susijusios administracinės naštos reikiamą proporcingumą.

               (14)

               Finansiniame reglamente reikalaujama, kad dotacijoms veiklai reglamentuoti būtų numatytas pagrindinis aktas.

               (15)

               Vadovaujantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką (9), turėtų būti patvirtintos šio sprendimo įgyvendinimo priemonės, atskiriant priemones, kurioms taikoma valdymo komiteto procedūra, nuo priemonių, kurioms taikoma patariamojo komiteto procedūra, kadangi siekiant didesnio veiksmingumo patariamojo komiteto procedūra tam tikrais atvejais labiau tinka.

               (16)

               Kadangi programos tikslų – paramos pilietinės visuomenės asociacijoms, kovos su rasizmu, ksenofobija ir antisemitizmu, pagrindinių teisių apsaugos ir piliečių teisių apsaugos pasitelkiant religijų bei kultūrų dialogą – valstybės narės negali deramai pasiekti ir kadangi dėl programos masto arba poveikio tų tikslų būtų geriau siekti Bendrijos lygiu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šiuo sprendimu neviršijama to, kad būtina nurodytiems tikslams pasiekti.

               (17)

               Šiam sprendimui priimti Sutartis nenumato kitų įgaliojimų, išskyrus nurodytus 308 straipsnyje.

               (18)

               Tam, kad būtų užtikrintas efektyvus ir savalaikis šios programos įgyvendinimas, šis sprendimas turi būti taikomas nuo 2007 m. sausio 1 d.

               (19)

               Ekonomikos ir socialinis komitetas pateikė nuomonę (10),

         NUSPRENDĖ:
   1 straipsnis
   Programos sukūrimas
   1.   Šiuo sprendimu nustatoma Pagrindinių teisių ir pilietybės programa (toliau – programa), kuri yra Pagrindinių teisių ir teisingumo bendrosios programos dalis.
   2.   Programa apima laikotarpį nuo 2007 m. sausio 1 d. iki 2013 m. gruodžio 31 d.
   3.   Programa įgyvendinama Bendrijos teisės taikymo srityje.
   2 straipsnis
   Bendrieji tikslai
   1.   Šios programos bendrieji tikslai yra šie:

               a)

               skatinti Europos visuomenės, grindžiamos pagarba pagrindinėms teisėms, pripažintoms Europos Sąjungos sutarties 6 straipsnio 2 dalyje, įskaitant teises, kylančias iš Sąjungos pilietybės, vystymąsi;

               b)

               stiprinti pilietinę visuomenę ir skatinti atvirą, skaidrų ir nuolatinį dialogą su ja pagrindinių teisių srityje;

               c)

               kovoti su rasizmu, ksenofobija ir antisemitizmu bei propaguoti geresnį religijų ir kultūrų tarpusavio supratimą bei didesnę toleranciją visoje Europos Sąjungoje;

               d)

               gerinti teisinių, teisminių ir administracinių institucijų bei teisės specialistų ryšius, keitimąsi informacija ir tinklų kūrimą, be kita ko, remiant teisės specialistų mokymą, siekiant geresnio tokių institucijų ir specialistų tarpusavio supratimo.

         2.   Bendrieji programos tikslai papildo Europos Sąjungos pagrindinių teisių agentūros, įsteigtos Reglamentu (EB) Nr. 168/2007, tikslus.
   3.   Bendrieji šios programos tikslai padeda plėtoti ir įgyvendinti Bendrijos politikos kryptis visapusiškai gerbiant pagrindines teises.
   3 straipsnis
   Konkretūs tikslai
   Šios programos konkretūs tikslai yra šie:

               a)

               propaguoti pagrindines teises, pripažintas Europos Sąjungos sutarties 6 straipsnio 2 dalyje, ir informuoti visus asmenis apie jų teises, įskaitant teises, kylančias iš Sąjungos pilietybės, siekiant skatinti Sąjungos piliečius aktyviai dalyvauti demokratiniame Sąjungos gyvenime;

               b)

               prireikus išnagrinėti, kaip laikomasi konkrečių pagrindinių teisių Europos Sąjungoje ir valstybėse narėse, įgyvendinant Bendrijos teisę, bei gauti nuomones konkrečiais su pagrindinėmis teisėmis susijusiais klausimais šioje srityje;

               c)

               remti nevyriausybines organizacijas ir kitus pilietinės visuomenės organus, siekiant stiprinti jų gebėjimus aktyviai dalyvauti propaguojant pagrindines teises, teisinę valstybę ir demokratiją;

               d)

               sukurti atitinkamas struktūras siekiant skatinti religijų ir kultūrų dialogą Europos Sąjungos lygiu.

         4 straipsnis
   Veiksmai
   Siekiant įgyvendinti bendruosius ir konkrečius tikslus, išdėstytus 2 ir 3 straipsniuose, šia programa bus remiami šie veiksmai:

               a)

               konkretūs Komisijos veiksmai, tokie kaip studijos ir moksliniai tyrimai, nuomonių apklausos bei tyrimai, rodiklių ir bendrų metodikų kūrimas, duomenų ir statistinės informacijos rinkimas, rengimas ir sklaida, seminarai, konferencijos bei ekspertų susitikimai, viešųjų kampanijų ir renginių organizavimas; tinklaviečių kūrimas ir priežiūra, informacinės medžiagos rengimas ir sklaida, parama nacionalinių ekspertų tinklams ir jų valdymas, analitinė, stebėjimo ir vertinimo veikla;

               b)

               konkretūs tarpvalstybiniai Bendrijos interesus atitinkantys projektai, pateikti valstybės narės valdžios institucijos ar kito organo, tarptautinės ar nevyriausybinės organizacijos, kuriuose bet kuriuo atveju dalyvauja bent dvi valstybės narės arba bent viena valstybė narė ir viena valstybė, kuri yra stojančioji šalis arba šalis kandidatė, laikantis metinėse darbo programose nustatytų sąlygų;

               c)

               parama nevyriausybinių organizacijų arba kitų subjektų, siekiančių bendrą Europos interesą atitinkančio tikslo pagal bendruosius šios programos tikslus, veiklai, laikantis metinėse darbo programose nustatytų sąlygų;

               d)

               dotacijos veiklai, siekiant bendrai finansuoti išlaidas, susijusias su Europos Konstitucinių Teismų konferencijos bei Europos Sąjungos valstybių tarybų ir aukščiausiųjų administracinių teismų asociacijos, tvarkančių kai kurias duomenų bazes, kuriose numatomas nacionalinių teismų sprendimų, susijusių su Bendrijos teisės įgyvendinimu, rinkimas visoje Europoje, nuolatine darbo programa, jei išlaidų buvo patirta siekiant bendro Europos intereso tikslo skatinant keitimąsi nuomonėmis bei patirtimi klausimais, susijusiais su teismine praktika, savo narių organizacine struktūra ir veikimu vykdant teismines ir (arba) patariamąsias funkcijas Bendrijos teisės atžvilgiu.

         5 straipsnis
   Trečiųjų šalių dalyvavimas
   1.   Programos veiksmuose gali dalyvauti šios šalys (toliau – dalyvaujančios šalys): stojančiosios šalys, šalys kandidatės ir Vakarų Balkanų šalys, dalyvaujančios stabilizacijos ir asociacijos procese asociacijos susitarimuose ar jų papildomuose protokoluose dėl dalyvavimo Bendrijos programose, kurie yra ar turi būti sudaryti su tomis šalimis, nustatytomis sąlygomis.
   2.   Prie 4 straipsnyje nurodytų veiksmų gali prisijungti šalių, nedalyvaujančių šioje programoje pagal 1 dalį, valdžios institucijos, organai ar nevyriausybinės organizacijos, jei toks dalyvavimas padėtų 1 dalyje nurodytoms šalims pasirengti narystei arba padėtų siekti atitinkamų veiksmų tikslų.
   6 straipsnis
   Tikslinės grupės
   Programa yra skirta Europos Sąjungos piliečiams, dalyvaujančių šalių piliečiams arba Europos Sąjungos teritorijoje teisėtai gyvenantiems trečiųjų šalių piliečiams ir pilietinės visuomenės asociacijoms, be kita ko, grupėms, aktyviai propaguojančioms šios programos tikslus.
   7 straipsnis
   Galimybė naudotis programa
   1.   Programa gali naudotis, inter alia, institucijos, viešos ar privačios organizacijos, universitetai, mokslo tiriamieji institutai, nevyriausybinės organizacijos, nacionalinės, regioninės ir vietos valdžios institucijos, tarptautinės organizacijos ir kitos pelno nesiekiančios organizacijos, įsteigtos Europos Sąjungoje arba vienoje iš dalyvaujančių šalių pagal 5 straipsnį.
   2.   Siekiant programos tikslų, pagal programą leidžiama imtis bendrų veiksmų su pagrindinių teisių srityje kompetentingomis tarptautinėmis organizacijomis, pavyzdžiui, Europos Taryba, remiantis bendrais įnašais ir laikantis atitinkamų kiekvienos institucijos ar organizacijos taisyklių.
   8 straipsnis
   Intervencijos rūšys
   1.   Bendrijos finansavimas gali būti teikiamas tokiomis teisinėmis formomis:

               a)

               dotacijomis;

               b)

               viešųjų pirkimų sutartimis.

         2.   Bendrijos dotacijoms skirti surengiami konkursai, išskyrus tinkamai pagrįstus išimtinius atvejus, numatytus Finansiniame reglamente; dotacijos suteikiamos veiklai ir veiksmams. Didžiausia bendro finansavimo norma bus tiksliai nustatyta metinėse darbo programose.
   3.   Be to, sudarant viešųjų pirkimų sutartis numatomos papildomoms priemonėms skirtos išlaidos; tokiu atveju Bendrijos lėšos padengs prekių ir paslaugų pirkimo išlaidas. Taip bus padengiamos, inter alia, informacijos ir ryšių, projektų, politikos krypčių, programų ir teisės aktų rengimo, įgyvendinimo, stebėsenos, tikrinimo ir vertinimo išlaidos.
   9 straipsnis
   Įgyvendinimo priemonės
   1.   Komisija įgyvendina Bendrijos pagalbą vadovaudamasi Finansiniu reglamentu.
   2.   Siekdama įgyvendinti programą, Komisija, laikydamasi 2 straipsnyje nustatytų bendrųjų tikslų, priima metinę darbo programą, kurioje tiksliai nurodomi konkretūs tikslai, teminiai prioritetai, apibūdinamos 8 straipsnyje numatytos papildomos priemonės ir prireikus pateikiamas kitų veiksmų sąrašas.
   3.   Metinė darbo programa priimama 10 straipsnio 3 dalyje nustatyta tvarka.
   4.   Vykdant veiksmams skirtų dotacijų įvertinimo ir suteikimo procedūras, atsižvelgiama, inter alia, į šiuos kriterijus:

               a)

               ar jos atitinka metinę darbo programą, 2 straipsnyje nurodytus bendruosius tikslus ir priemones, kurių buvo imtasi įvairiose srityse, kaip apibrėžta 3 ir 4 straipsniuose;

               b)

               siūlomų veiksmų kokybę jų koncepcijos, organizavimo, pristatymo ir numatomų rezultatų požiūriu;

               c)

               prašomą Bendrijos finansavimo dydį ir jo tinkamumą atsižvelgiant į numatomus rezultatus;

               d)

               numatomų rezultatų poveikį 2 straipsnyje apibrėžtiems bendriesiems tikslams ir priemonėms, kurių imtasi įvairiose srityse, kaip apibrėžta 3 ir 4 straipsniuose.

         5.   Paraiškos gauti 4 straipsnio b ir c punktuose nurodytas dotacijas veiklai vertinamos atsižvelgiant į:

               a)

               tai, ar jos atitinka programos tikslus;

               b)

               planuojamos veiklos kokybę;

               c)

               tikėtiną šios veiklos daugybinį poveikį visuomenei;

               d)

               vykdomos veiklos geografinį poveikį;

               e)

               piliečių dalyvavimą atitinkamų institucijų struktūrose;

               f)

               siūlomos veiklos sąnaudų ir naudos santykį.

         6.   Sprendimus dėl pagal 4 straipsnio b ir c dalis pateiktų veiksmų priima Komisija 10 straipsnio 2 dalyje nurodyta tvarka.
   7.   Pagal Finansinio reglamento 113 straipsnio 2 dalį laipsniško mažinimo principas netaikomas dotacijos veiklai, kuri suteikta Europos Konstitucinių Teismų konferencijai bei Europos Sąjungos valstybių tarybų ir aukščiausiųjų administracinių teismų asociacijai, jei jos siekia bendro Europos intereso tikslo.
   10 straipsnis
   Komitetas
   1.   Komisijai padeda komitetas (toliau – komitetas).
   2.   Darant nuorodą į šią dalį, taikomi Sprendimo 1999/468/EB 3 ir 7 straipsniai.
   3.   Darant nuorodą į šią dalį, taikomi Sprendimo 1999/468/EB 4 ir 7 straipsniai.
   Sprendimo 1999/468/EB 4 straipsnio 3 dalyje numatytas laikotarpis yra 3 mėnesiai.
   4.   Komitetas patvirtina savo darbo tvarkos taisykles.
   11 straipsnis
   Papildomumas
   1.   Siekiama sąveikos ir papildomumo su kitais Bendrijos instrumentais, ypač su Saugumo ir laisvių apsaugos bei Solidarumo ir migracijos srautų valdymo bendrosiomis programomis, o taip pat su Progreso programa. Užtikrinamas papildomumas su Europos Sąjungos pagrindinių teisių agentūros veikla. Statistinė informacija apie pagrindines teises ir pilietybę rengiama bendradarbiaujant su valstybėmis narėmis, remiantis turimais duomenimis, prireikus pasitelkiant Bendrijos statistikos programą.
   2.   Įgyvendinant programą gali būti dalijamasi ištekliais su kitomis Bendrijos priemonėmis, visų pirma su Saugumo ir laisvių apsaugos bei Solidarumo ir migracijos srautų valdymo bendrosiomis programomis tam, kad būtų įgyvendinti veiksmai, atitinkantys visų programų tikslus.
   3.   Pagal šį sprendimą finansuojamai veiklai neskiriama pagalba tam pačiam tikslui iš kitų Bendrijos finansinių instrumentų. Užtikrinama, kad pagalbos pagal šį sprendimą gavėjai pateiktų Komisijai informaciją apie finansavimą, gautą iš Bendrijos biudžeto ir iš kitų šaltinių, bei informaciją apie rengiamas paraiškas finansavimui gauti.
   12 straipsnis
   Biudžeto lėšos
   Biudžeto lėšos, skirtos šioje programoje numatytiems veiksmams, įskaitomos į metinius Europos Sąjungos bendrojo biudžeto asignavimus. Turimus metinius asignavimus tvirtina biudžeto institucija, neviršydama finansinės struktūros ribų.
   13 straipsnis
   Stebėsena
   1.   Komisija užtikrina, kad pagalbos gavėjas pateiktų visų pagal programą finansuojamų veiksmų technines ir finansines darbo pažangos ataskaitas. Per tris mėnesius nuo veiksmo užbaigimo taip pat pateikiama galutinė ataskaita. Ataskaitų formą ir turinį nustato Komisija.
   2.   Komisija užtikrina, kad įgyvendinant programą sudarytose sutartyse ir susitarimuose visų pirma bus numatoma Komisijos (arba jos įgalioto atstovo) vykdoma priežiūra ir finansų kontrolė, kuri prireikus atliekama rengiant patikrinimus vietoje, įskaitant atrankinius patikrinimus, ir Audito Rūmų atliekamas auditas.
   3.   Komisija užtikrina, kad finansinės pagalbos gavėjas penkerius metus nuo bet kokiam veiksmui įgyvendinti skirtos pagalbos paskutinės išmokos gavimo suteiktų Komisijai galimybę susipažinti su visais veiksmo išlaidas pagrindžiančiais dokumentais.
   4.   Remdamasi 1 ir 2 dalyse nurodytų ataskaitų ir patikrinimų rezultatais, Komisija prireikus užtikrina, kad būtų patikslinta anksčiau patvirtintos finansinės pagalbos apimtis arba skyrimo sąlygos bei mokėjimų tvarkaraštis.
   5.   Komisija užtikrina, kad bus imamasi visų reikiamų priemonių patikrinti, ar finansuoti veiksmai yra vykdomi tinkamai ir nepažeidžiant šio sprendimo bei Finansinio reglamento nuostatų.
   14 straipsnis
   Bendrijos finansinių interesų apsauga
   1.   Komisija užtikrina, kad įgyvendinant pagal šį sprendimą finansuojamus veiksmus, Bendrijos finansiniai interesai būtų apsaugoti taikant sukčiavimo, korupcijos ir bet kokios kitos neteisėtos veiklos prevencijos priemones, vykdant veiksmingus patikrinimus ir susigrąžinant nepagrįstai sumokėtas sumas, o nustačius pažeidimus – taikant veiksmingas, proporcingas ir atgrasančias sankcijas pagal Reglamentą (EB, Euratomas) Nr. 2988/95, Reglamentą (Euratomas, EB) Nr. 2185/96 ir Reglamentą (EB) Nr. 1073/1999.
   2.   Pagal šį sprendimą finansuojamų Bendrijos veiksmų atžvilgiu Reglamentas (EB, Euratomas) Nr. 2988/95 ir Reglamentas (Euratomas, EB) Nr. 2185/96 taikomi visiems Bendrijos teisės nuostatų pažeidimams, įskaitant remiantis šia programa nustatyto sutartinio įsipareigojimo nesilaikymą dėl ekonominės veiklos vykdytojo veiklos ar neveikimo, kai dėl nepagrįstų išlaidų padaroma ar būtų padaryta žala Europos Sąjungos bendrajam biudžetui ar jos valdomiems biudžetams.
   3.   Komisija užtikrina, kad nustačius pažeidimus, įskaitant šio sprendimo, individualaus sprendimo, sutarties ar susitarimo, pagal kuriuos teikiama atitinkama finansinė pagalba, nuostatų nesilaikymo atvejus, arba išsiaiškinus, kad nepaprašius Komisijos pritarimo buvo padaryti veiksmo pakeitimai, neatitinkantys projekto pobūdžio ar jo įgyvendinimo sąlygų, būtų sumažinta, sustabdyta ar susigrąžinta veiksmams įgyvendinti suteikta finansinė pagalba.
   4.   Jei nesilaikoma terminų arba įgyvendinant veiksmą pasiekta pažanga pateisina tik dalį skirtos finansinės pagalbos, Komisija užtikrina, kad pagalbos gavėjas per nustatytą laikotarpį pateiktų paaiškinimus. Jei pagalbos gavėjas nepateikia patenkinamo atsakymo, Komisija užtikrina, kad būtų nutrauktas likusios finansinės pagalbos mokėjimas ir pareikalauta sugrąžinti jau išmokėtas sumas.
   5.   Komisija užtikrina, kad nepagrįstai sumokėtos bet kurios sumos būtų grąžinamos Komisijai. Laiku negrąžinus išmokų, pagal Finansiniame reglamente nustatytas sąlygas skaičiuojami delspinigiai.
   15 straipsnis
   Vertinimas
   1.   Programa bus nuolat stebima siekiant stebėti pagal šią programą vykdomų veiksmų įgyvendinimą.
   2.   Komisija užtikrina nuolatinį, nepriklausomą ir išorinį programos vertinimą.
   3.   Komisija pateikia Europos Parlamentui ir Tarybai:

               a)

               metinį pranešimą apie programos įgyvendinimą;

               b)

               ne vėliau kaip 2011 m. kovo 31 d. – pasiektų rezultatų ir kokybinių bei kiekybinių šios programos įgyvendinimo aspektų, įskaitant darbo, kurį atliko 4 straipsnio d punkte nurodyti dotacijų veiklai gavėjai, tarpinį įvertinimo pranešimą;

               c)

               ne vėliau kaip 2012 m. rugpjūčio 30 d. – komunikatą apie šios programos tęsimą;

               d)

               ne vėliau kaip 2014 m. gruodžio 31 d. – ex post įvertinimo ataskaitą.

         16 straipsnis
   Veiksmų skelbimas
   Kiekvienais metais Komisija paskelbia pagal šią programą finansuojamų veiksmų sąrašą kartu su trumpu kiekvieno projekto apibūdinimu.
   17 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2007 m. sausio 1 d.

      Priimta Liuksemburge, 2007 m. balandžio 19 d.

            Tarybos vardu

            Pirmininkė

         B. ZYPRIES

      (1)  2006 m. gruodžio 14 d. pareikšta nuomonė (dar nepaskelbta Oficialiajame leidinyje).

      (2)  OL C 364, 2000 12 18, p. 1.

      (3)  OL L 53, 2007 2 22, p. 1.

      (4)  OL L 312, 1995 12 23, p. 1.

      (5)  OL L 292, 1996 11 15, p. 2.

      (6)  OL L 136, 1999 5 31, p. 1.

      (7)  OL L 248, 2002 9 16, p. 1. Reglamentas su pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).

      (8)  OL L 357, 2002 12 31, p. 1. Reglamentas su paskutiniais pakeitimais, padarytais Reglamentu (EB, Euratomas) Nr. 1248/2006 (OL L 227, 2006 8 19, p. 3).

      (9)  OL L 184, 1999 7 17, p. 23. Sprendimas su paskutiniais pakeitimais, padarytais Sprendimu 2006/512/EB (OL L 200, 2006 7 22, p. 11).

      (10)  OL C 69, 2006 3 21.


title: 2011 m. rugsėjo 29 d. Tarybos sprendimas 2011/641/BUSP, kuriuo iš dalies keičiamas Sprendimas 2010/573/BUSP dėl ribojamųjų priemonių, taikomų Moldovos Respublikos Padnestrės regiono vadovybei

text:
30.9.2011

               LT

               Europos Sąjungos oficialusis leidinys

               L 254/18

         TARYBOS SPRENDIMAS 2011/641/BUSP
   2011 m. rugsėjo 29 d.
   kuriuo iš dalies keičiamas Sprendimas 2010/573/BUSP dėl ribojamųjų priemonių, taikomų Moldovos Respublikos Padnestrės regiono vadovybei
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2010 m. rugsėjo 27 d. Taryba priėmė Sprendimą 2010/573/BUSP (1);

               (2)

               peržiūrėjus Sprendimą 2010/573/BUSP, nuspręsta, kad ribojamosios priemonės turėtų būti pratęstos iki 2012 m. rugsėjo 30 d.;

               (3)

               tačiau, kad būtų paskatinta pažanga, siekiant politinėmis priemonėmis išspręsti Padnestrės konfliktą, sprendžiant likusias problemas, susijusias su lotyniškus rašmenis naudojančiomis mokyklomis, ir atkuriant laisvą asmenų judėjimą, tų ribojamųjų priemonių taikymas turėtų būti laikinai sustabdytas iki 2012 m. kovo 31 d. Baigiantis šiam laikotarpiui Taryba, atsižvelgdama į pokyčius, visų pirma pirmiau nurodytose srityse, ribojamąsias priemones peržiūrės. Taryba gali nuspręsti bet kuriuo metu imti vėl taikyti kelionės apribojimus arba juos panaikinti;

               (4)

               informacija apie Sprendimo 2010/573/BUSP I ir II prieduose išvardytus tam tikrus asmenis turėtų būti atnaujinta;

               (5)

               Sprendimas 2010/573/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2010/573/BUSP iš dalies keičiamas taip:

               1)

               4 straipsnio 2 dalis pakeičiama taip:
               „2.   Šis sprendimas taikomas iki 2012 m. rugsėjo 30 d. Jis nuolat peržiūrimas. Prireikus jis gali būti atnaujinamas ar iš dalies keičiamas, jei Taryba mano, kad jame numatyti tikslai nepasiekti.“;

               2)

               4 straipsnio 3 dalis pakeičiama taip:
               „3.   Šiame sprendime numatytų ribojamųjų priemonių taikymas laikinai sustabdomas iki 2012 m. kovo 31 d. Baigiantis šiam laikotarpiui Taryba peržiūri ribojamąsias priemones.“

         2 straipsnis
   1.   Sprendimo 2010/573/BUSP I priedo įrašai apie šiuos asmenis:

               1)

               Oleg Igorevich SMIRNOV;

               2)

               Oleg Andreyevich GUDYMO,

         pakeičiami šio sprendimo I priede pateiktais įrašais.
   2.   Sprendimo 2010/573/BUSP II priedo įrašas apie šį asmenį:

               1)

               Alla Viktorovna CHERBULENKO,

         pakeičiamas šio sprendimo II priede pateiktu įrašu.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. rugsėjo 29 d.

            Tarybos vardu

            Pirmininkas

         M. KOROLEC

      (1)  OL L 253, 2010 9 28, p. 54.

      I PRIEDAS

         2 straipsnio 1 dalyje nurodyti asmenys

                     „3.

                     SMIRNOV, Oleg Igorevich, „Prezidento“ sūnus ir buvęs „Nacionalinio muitinės komiteto patarėjas“, buvęs „Aukščiausiosios tarybos narys“, gimęs 1967 m. rugpjūčio 8 d. Novaya Kakhovka (Novaja Kachovkoje), Khersonskaya oblast (Chersono srityje), Ukrainoje, Rusijos piliečio paso Nr. 60No1907537.“

                     „9.

                     GUDYMO, Oleg Andreyevich, buvęs „Aukščiausiosios tarybos narys“, buvęs „Aukščiausiosios tarybos saugumo, gynybos ir taikos palaikymo komiteto pirmininkas“, buvęs „Saugumo ministro pavaduotojas“, gimęs 1944 m. rugsėjo 11 d. Almatoje, Kazachstane, Rusijos piliečio paso Nr. 51No0592094.“

      II PRIEDAS

         2 straipsnio 2 dalyje nurodytas asmuo

                     „3.

                     CHERBULENKO, Alla Viktorovna, buvusi „Rybnitsa (Ribnicos) valstybės administracijos vadovo pavaduotoja“, atsakinga už švietimo klausimus.“


title: 2013/333/ES: 2013 m. birželio 25 d. Tarybos sprendimas dėl pozicijos, kurios Europos Sąjungos vardu turi būti laikomasi EEE jungtiniame komitete dėl EEE susitarimo 30 protokolo dėl konkrečių nuostatų bendradarbiavimo statistikos srityje organizavimo dalinio keitimo

text:
28.6.2013

               LT

               Europos Sąjungos oficialusis leidinys

               L 177/25

         TARYBOS SPRENDIMAS
   2013 m. birželio 25 d.
   dėl pozicijos, kurios Europos Sąjungos vardu turi būti laikomasi EEE jungtiniame komitete dėl EEE susitarimo 30 protokolo dėl konkrečių nuostatų bendradarbiavimo statistikos srityje organizavimo dalinio keitimo
   (2013/333/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 338 straipsnio 1 dalį kartu su 218 straipsnio 9 dalimi,
   atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos (1), ypač į jo 1 straipsnio 3 dalį,
   atsižvelgdama į Europos Komisijos pasiūlymą,
   kadangi:

               (1)

               Europos ekonominės erdvės susitarimas (2) (toliau – EEE susitarimas) įsigaliojo 1994 m. sausio 1 d.;

               (2)

               pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, inter alia, jo 30 protokolą;

               (3)

               EEE susitarimo 30 protokole nustatytos konkrečios bendradarbiavimo statistikos srityje organizavimo nuostatos;

               (4)

               2013 m. sausio 15 d. Europos Parlamento ir Tarybos reglamentu (ES) Nr. 99/2013 dėl 2013–2017 m. Europos statistikos programos (3) nustatomas 2013–2017 m. Europos statistikos programos įgyvendinimui 2013 m. skirtas finansinis paketas. Dėl finansinių asignavimų 2014–2017 m. dar nenuspręsta;

               (5)

               2013 m. Europos statistikos programa turėtų būti grindžiama Reglamentu (ES) Nr. 99/2013 ir į ją turėtų būti įtrauktos tos programos dalys, kurios būtinos aprašant ir stebint visus reikiamus Europos ekonominės erdvės ekonominius, socialinius ir aplinkos aspektus;

               (6)

               reikėtų atitinkamai iš dalies pakeisti EEE susitarimo 30 protokolą;

               (7)

               tas dalinis pakeitimas turėtų būti taikomas nuo 2013 m. sausio 1 d., norint nuo tos datos išplėsti bendradarbiavimą,

               (8)

               Sąjungos pozicija EEE jungtiniame komitete turėtų būti grindžiama pridedamu sprendimo projektu,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Europos Sąjungos vardu turi būti laikomasi EEE jungtiniame komitete pozicija dėl siūlomo EEE susitarimo 30 protokolo dalinio keitimo yra grindžiama prie šio sprendimo pridėtu EEE jungtinio komiteto sprendimo projektu.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2013 m. birželio 25 d.

            Tarybos vardu

            Pirmininkas

         E. GILMORE

      (1)  OL L 305, 1994 11 30, p. 6.

      (2)  OL L 1, 1994 1 3, p. 3.

      (3)  OL L 39, 2013 2 9, p. 12.

      PROJEKTAS
      EEE JUNGTINIO KOMITETO SPRENDIMAS Nr. …/…
      … m. … … d.
      kuriuo iš dalies keičiamas EEE susitarimo 30 protokolas dėl konkrečių nuostatų bendradarbiavimo statistikos srityje organizavimo
      EEE JUNGTINIS KOMITETAS,
      atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,
      kadangi:

                  (1)

                  2013 m. sausio 15 d. Europos Parlamento ir Tarybos reglamentu (ES) Nr. 99/2013 dėl 2013–2017 m. Europos statistikos programos (1) nustatomas 2013–2017 m. Europos statistikos programos įgyvendinimui 2013 m. skirtas finansinis paketas. Dėl finansinių asignavimų 2014–2017 m. dar nenuspręsta;

                  (2)

                  2013 m. Europos statistikos programa turėtų būti grindžiama Reglamentu (ES) Nr. 99/2013 ir į ją turėtų būti įtrauktos tos programos dalys, kurios būtinos aprašant ir stebint visus reikiamus Europos ekonominės erdvės ekonominius, socialinius ir aplinkos aspektus;

                  (3)

                  todėl norint nuo 2013 m. sausio 1 d. išplėsti bendradarbiavimą, reikėtų iš dalies pakeisti EEE susitarimo 30 protokolą,

            PRIĖMĖ ŠĮ SPRENDIMĄ:
      1 straipsnis
      EEE susitarimo 30 protokole po 4 straipsnio (Europos įmonių ir prekybos statistikos modernizavimas (EĮPSM)) įterpiamas šis tekstas:

         „5 straipsnis
         2013 m. statistikos programa
         1.   Šio straipsnio objektas yra šis aktas:

                     —

                        32013 R 0099: 2013 m. sausio 15 d. Europos Parlamento ir Tarybos reglamentas (ES) Nr. 99/2013 dėl 2013–2017 m. Europos statistikos programos (OL L 39, 2013 2 9, p. 12).

               2.   Reglamentu (ES) Nr. 99/2013 nustatyta 2013–2017 m. Europos statistikos programa yra EEE statistinės veiklos, kuri turi būti vykdoma 2013 m. sausio 1 d. – 2013 m. gruodžio 31 d., pagrindas. Visos pagrindinės 2013–2017 m. Europos statistikos programos sritys laikomos svarbiomis EEE bendradarbiavimui statistikos srityje ir ELPA valstybės gali visapusiškai jose dalyvauti.
         3.   Konkrečią 2013 m. EEE statistikos programą bendrai rengia ELPA statistikos tarnyba ir Eurostatas. 2013 m. EEE statistikos programa grindžiama metinės darbo programos, kurią pagal Reglamentą (ES) Nr. 99/2013 sudaro Komisija, dalimi ir rengiama kartu su ta programa. 2013 m. EEE statistikos programą laikydamosi nacionalinės tvarkos tvirtina Susitariančiosios Šalys.
         4.   Pagal Susitarimo 82 straipsnio 1 dalies a punktą ir prie jo pridėtus finansinius reglamentus 2013 m. ELPA valstybių finansinis įnašas sudaro 75 proc. 2013 m. Europos Sąjungos biudžeto 29 02 05 (2013–2017 m. Europos statistikos programa) ir 29 01 04 05 (2013–2017 m. Europos statistikos programa –Administracinio valdymo išlaidos) biudžeto eilutėse nurodytos sumos.“

      2 straipsnis
      Šis sprendimas įsigalioja kitą dieną po paskutinio pranešimo perdavimo pagal EEE susitarimo 103 straipsnio 1 dalį (2).
      Jis taikomas nuo 2013 m. sausio 1 d.
      3 straipsnis
      Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

         Priimta Briuselyje …

               EEE jungtinio komiteto vardu

               Pirmininkas

               EEE jungtinio komiteto sekretoriai

         (1)  OL L 39, 2013 2 9, p. 12.

         (2)  [Konstitucinių reikalavimų nenurodyta.] [Konstituciniai reikalavimai nurodyti.]


title: 2013/19/ES: 2012 m. gruodžio 12 d. Europos Parlamento ir Tarybos sprendimas dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Suomijos paraiška „EGF/2012/006 FI/Nokia Salo“ )

text:
12.1.2013

               LT

               Europos Sąjungos oficialusis leidinys

               L 8/18

         EUROPOS PARLAMENTO IR TARYBOS SPRENDIMAS
   2012 m. gruodžio 12 d.
   dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Suomijos paraiška „EGF/2012/006 FI/Nokia Salo“)
   (2013/19/ES)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 28 punktą,
   atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą (2), ypač į jo 12 straipsnio 3 dalį,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką;

               (2)

               2006 m. gegužės 17 d. Tarpinstituciniame susitarime numatyta galimybė mobilizuoti EGF lėšas, neviršijant viršutinės metinės 500 mln. EUR ribos;

               (3)

               2012 m. liepos 4 d. Suomija pateikė paraišką mobilizuoti EGF lėšas dėl darbuotojų atleidimo iš įmonės Nokia plc (Salo miestas) ir ją papildė išsamesne informacija iki 2012 m. rugpjūčio 21 d. Ši paraiška atitinka finansinei paramai taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 5 346 000 EUR sumą;

               (4)

               todėl EGF lėšos turėtų būti mobilizuotos finansinei paramai pagal Suomijos pateiktą paraišką suteikti,

         PRIĖMĖ ŠĮ SPRENDIMĄ:
   1 straipsnis
   2012 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 5 346 000 EUR įsipareigojimų ir mokėjimų asignavimų sumą.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimtas Strasbūre 2012 m. gruodžio 12 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkas

         A. D. MAVROYIANNIS

      (1)  OL C 139, 2006 6 14, p. 1.

      (2)  OL L 406, 2006 12 30, p. 1.


title: 2015 m. vasario 10 d. Europos Centrinio Banko sprendimas (ES) 2015/299, kuriuo iš dalies keičiamas Sprendimas ECB/2014/34 dėl priemonių, susijusių su tikslinėmis ilgesnės trukmės refinansavimo operacijomis (ECB/2015/5)

text:
25.2.2015

               LT

               Europos Sąjungos oficialusis leidinys

               L 53/27

         EUROPOS CENTRINIO BANKO SPRENDIMAS (ES) 2015/299
   2015 m. vasario 10 d.
   kuriuo iš dalies keičiamas Sprendimas ECB/2014/34 dėl priemonių, susijusių su tikslinėmis ilgesnės trukmės refinansavimo operacijomis (ECB/2015/5)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalies pirmą įtrauką, 12 straipsnio 1 dalį, 18 straipsnio 1 dalies antrą įtrauką ir 34 straipsnio 1 dalies antrą įtrauką,
   atsižvelgdama į 2011 m. rugsėjo 20 d. Gaires ECB/2011/14 dėl Eurosistemos pinigų politikos priemonių ir procedūrų (1),
   kadangi:

               (1)

               vadovaujantis Gairių ECB/2011/14 I priedo 1.6 skirsniu Valdančioji taryba gali bet kuriuo metu pakeisti Eurosistemos pinigų politikos operacijų įgyvendinimui taikomas priemones, sąlygas, kriterijus ir procedūras;

               (2)

               2015 m. sausio 22 d., siekdama padidinti tikslinių ilgesnės trukmės refinansavimo operacijų (TITRO) veiksmingumą, Valdančioji taryba nusprendė atsisakyti 10 bazinių punktų skirtumo, taikomo nuo 2015 m. kovo mėn. iki 2016 m. birželio mėn. vykdytinų TITRO pagrindinių refinansavimo operacijų (PRO) normai. Skirtumo atsisakymas rodo įstaigų rinkos finansinių priemonių terminuotų įmokų sumažėjimą nuo TITRO paskelbimo 2014 m. birželio 5 d. Sprendimas neturi įtakos palūkanų normai, taikomai pirmosioms TITRO, vykdomoms 2014 m. rugsėjo ir spalio mėn. Todėl ši norma nesikeičia, t. y. ji nustatoma kiekvienai operacijai pagal normą, taikomą PRO atitinkamos TITRO konkurso paskelbimo metu, pridėjus fiksuotą 10 bazinių punktų skirtumą;

               (3)

               be to, reikia atlikti tam tikrus smulkius Spendimo ECB/2014/34 (2) pakeitimus;

               (4)

               todėl Sprendimas ECB/2014/34 turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsniai
   Daliniai pakeitimai
   Sprendimas ECB/2014/34 iš dalies pakeičiamas taip:

               1.

               5 straipsnis pakeičiamas taip:
               „5 straipsnis
               Palūkanos
               2014 m. rugsėjo ir gruodžio mėn. vykdomoms TITRO taikytina palūkanų norma nustatoma kiekvienai operacijai pagal normą, taikomą pagrindinėms refinansavimo operacijoms atitinkamos TITRO konkurso paskelbimo metu, pridėjus fiksuotą 10 bazinių punktų skirtumą. Nuo 2015 m. kovo mėn. iki 2016 m. birželio mėn. vykdomoms TITRO taikytina palūkanų norma nustatoma kiekvienai operacijai pagal normą, taikomą pagrindinėms refinansavimo operacijoms atitinkamos TITRO konkurso paskelbimo metu.
               Palūkanos mokamos atitinkamai operacijos termino pabaigoje arba grąžinus išankstine tvarka, kaip numatyta 6 ir 7 straipsniuose.“

               2.

               I priede 1 dalyje (Skolinimosi limitų apskaičiavimas) antra lentelė pakeičiama taip:

                           „k

                           TITRO mėnuo

                           Paskirstymo ataskaitinis mėnuo

                           CNLk

                           3

                           2015 m. kovas

                           2015 m. sausis

                              NL
                              Geg.
                              2014
                              + NL
                              Birž.
                              2014
                              + … + NL
                              Saus.
                              2015

                           4

                           2015 m. birželis

                           2015 m. balandis

                              NL
                              Geg.
                              2014
                              + NL
                              Birž.
                              2014
                              + … + NL
                              Bal.
                              2015

                           5

                           2015 m. rugsėjis

                           2015 m. liepa

                              NL
                              Geg.
                              2014
                              + NL
                              Birž.
                              2014
                              + … + NL
                              Liep.
                              2015

                           6

                           2015 m. gruodis 2015

                           2015 m. spalis

                              NL
                              Geg.
                              2014
                              + NL
                              Birž.
                              2014
                              + … + NL
                              Spal.
                              2015

                           7

                           2016 m. kovas

                           2016 m. sausis

                              NL
                              Geg.
                              2014
                              + NL
                              Birž.
                              2014
                              + … + NL
                              Saus.
                              2016

                           8

                           2016 m. birželis

                           2016 m. balandis

                              NL
                              Geg.
                              2014
                              + NL
                              Birž.
                              2014
                              + … + NL
                              Bal.
                              2016“

               3.

               I priede 2 dalyje (Privalomo išankstinio grąžinimo apskaičiavimas), formulė „Dalyvio privalomas išankstinis grąžinimas 2016 m. rugsėjo mėn.“ pakeičiama taip:

                  , if

               4.

               I priede trečia išnaša pakeičiama taip:
               „2015 m. kovo mėn. vykdomiems TITRO (k = 3), apribojimas yra C
                  3 ≤ max{0, AA
                  3}.“

               5.

               II priede ketvirta išnaša pakeičiama taip:
               „Reglamento (EB) Nr. 25/2009 (ECB/2008/32) ne finansų bendrovių kontroliuojančiųjų bendrovių sektorių klasifikavimas buvo pakeistas Reglamentu (ES) Nr. 1071/2013 (ECB/2013/33), kad būtų atspindėti tarptautinių statistikos standartų pokyčiai. Pagal Reglamentą (ES) Nr. 1071/2013 (ECB/2013/33) ne finansų bendrovių kontroliuojančiosios bendrovės perklasifikuotos į finansų bendroves. Iš esmės, TITRO atskaitomybė turi būti suderinta su BS sistema: nuo 2014 m. gruodžio mėn. duomenys neturėtų būti skirstomi pagal ne finansų bendrovių kontroliuojančiąsias bendroves, ir atitinkamai turėtų būti perduoti pataisymai.“

               6.

               II priede trylikta išnaša pakeičiama taip:
               „Ne finansų bendrovių kontroliuojančiųjų bendrovių perklasifikavimo į finansų bendroves, kuris buvo vykdomas 2014 m. gruodžio mėn., poveikis turėtų būti įrašytas kaip 3.2C straipsnis.“

         2 straipsnis
   Įsigaliojimas
   Šis sprendimas įsigalioja 2015 m. vasario 10 d.

      Priimta Frankfurte prie Maino 2015 m. vasario 10 d.

            ECB Pirmininkas

         Mario DRAGHI

      (1)  OL L 331, 2011 12 14, p. 1.

      (2)  2014 m. liepos 29 d. sprendimas ECB/2014/34 dėl priemonių, susijusių su tikslinėmis ilgesnės trukmės refinansavimo operacijomis (OL L 258, 2014 8 29, p. 11).


title: 2007/511/EB: 2007 m. vasario 15 d. Tarybos sprendimas dėl Europos bendrijos ir Islandijos Respublikos bei Norvegijos Karalystės susitarimo dėl minėtų valstybių dalyvavimo Europos operatyvaus bendradarbiavimo prie Europos Sąjungos valstybių narių išorės sienų valdymo agentūros veikloje sąlygų sudarymo Bendrijos vardu

text:
20.7.2007

               LT

               Europos Sąjungos oficialusis leidinys

               L 188/15

      TARYBOS SPRENDIMAS

   2007 m. vasario 15 d.
   dėl Europos bendrijos ir Islandijos Respublikos bei Norvegijos Karalystės susitarimo dėl minėtų valstybių dalyvavimo Europos operatyvaus bendradarbiavimo prie Europos Sąjungos valstybių narių išorės sienų valdymo agentūros veikloje sąlygų sudarymo Bendrijos vardu
   (2007/511/EB)
   EUROPOS SAJUNGOS TARYBA,
   atsižvelgdama į Europos bendrijos steigimo sutartį, ypač į jos 62 straipsnio 2 dalies a punktą ir 66 straipsnį kartu su 300 straipsnio 2 dalies pirmos pastraipos pirmu sakiniu ir 300 straipsnio 3 dalies pirma pastraipa,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Pagal 2004 m. spalio 26 d. Tarybos reglamento (EB) Nr. 2007/2004, įsteigiančio Europos operatyvaus bendradarbiavimo prie Europos Sąjungos valstybių narių išorės sienų valdymo agentūrą (2), 21 straipsnio 3 dalį su Šengeno acquis įgyvendinimu, taikymu ir plėtojimu susijusios šalys dalyvauja Agentūros veikloje. Jų dalyvavimo sąlygos bus nustatytos tolimesniuose Bendrijos ir tų šalių susitarimuose.

               (2)

               2004 m. spalio 7 d. Komisijai suteikus įgaliojimus, buvo surengtos derybos su Islandijos Respublika ir Norvegijos Karalyste dėl susitarimo dėl tų valstybių dalyvavimo Europos operatyvaus bendradarbiavimo prie Europos Sąjungos valstybių narių išorės sienų valdymo agentūros veikloje sąlygų.

               (3)

               Pagal Protokolo dėl Danijos pozicijos, pridedamo prie Europos Sąjungos sutarties ir Europos bendrijos steigimo sutarties, 1 ir 2 straipsnius Danija nedalyvauja priimant šį sprendimą ir nėra jo saistoma bei neprivalo jo taikyti. Turint omenyje, kad šis reglamentas plėtoja Šengeno acquis pagal Europos bendrijos steigimo sutarties Trečiosios dalies IV antraštinės dalies nuostatas, Danija pagal to protokolo 5 straipsnį per šešis mėnesius nuo šio sprendimo priėmimo dienos turėtų nuspręsti, ar jį įgyvendins savo nacionalinėje teisėje ar ne.

               (4)

               Šis sprendimas plėtoja Šengeno acquis nuostatas, kurias įgyvendinant Jungtinė Karalystė pagal 2000 m. gegužės 29 d. Tarybos sprendimą 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (3) nedalyvauja. Dėl to Jungtinė Karalystė nedalyvauja priimant šį sprendimą ir nėra jo saistoma bei neprivalo jo taikyti.

               (5)

               Šis sprendimas plėtoja Šengeno acquis nuostatas, kurias įgyvendinant Airija pagal 2002 m. vasario 28 d. Tarybos sprendimą 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (4) nedalyvauja. Dėl to Airija nedalyvauja priimant šį sprendimą ir nėra jo saistoma bei neprivalo jo taikyti.

               (6)

               Vadovaujantis Tarybos sprendimu 2007/512/EB (5) ir laukiant jo vėlesnio galutinio sudarymo, susitarimas Bendrijos vardu buvo pasirašytas 2007 m. vasario 1 d.

               (7)

               Susitarimas turėtų būti sudarytas,

         NUSPRENDĖ:
   1 straipsnis
   Europos bendrijos ir Islandijos Respublikos bei Norvegijos Karalystės susitarimas dėl minėtų valstybių dalyvavimo Europos operatyvaus bendradarbiavimo prie Europos Sąjungos valstybių narių išorės sienų valdymo agentūros veikloje sąlygų patvirtinamas Bendrijos vardu.
   Susitarimo tekstas pridedamas prie šio sprendimo (6).
   2 straipsnis
   Tarybos pirmininkas įgaliojamas paskirti asmenį, įgaliotą Bendrijos vardu deponuoti susitarimo 9 straipsnio 1 dalyje numatytą patvirtinimo aktą, kuriuo siekiama išreikšti Bendrijos sutikimą įsipareigoti.

      Priimta Briuselyje, 2007 m. vasario 15 d.

            Tarybos vardu

         W. SCHÄUBLE

            Pirmininkas

      (1)  2006 m. gruodžio 12 d. Europos Parlamento nuomonė (dar nepaskelbta Oficialiajame leidinyje).

      (2)  OL L 349, 2004 11 25, p. 1.

      (3)  OL L 131, 2000 6 1, p. 43.

      (4)  OL L 64, 2002 3 7, p. 20.

      (5)  Žr. šio Oficialiojo leidinio p. 17.

      (6)  Žr. šio Oficialiojo leidinio p. 19.


title: 1990 m. sausio 12 d. Komisijos sprendimas dėl Europos Bendrijų ir Islandijos Respublikos pamatinio susitarimo dėl mokslinio ir techninio bendradarbiavimo galutinio sudarymo Europos atominės energijos bendrijos vardu

text:
Svarbus teisinis pranešimas

|

31990D0024

Oficialusis leidinys L 014 , 18/01/1990 p. 0022 - 0022

		Komisijos sprendimas1990 m. sausio 12 d.dėl Europos Bendrijų ir Islandijos Respublikos pamatinio susitarimo dėl mokslinio ir techninio bendradarbiavimo galutinio sudarymo Europos atominės energijos bendrijos vardu(90/24/Euratomas)EUROPOS BENDRIJŲ KOMISIJA,atsižvelgdama į Europos atominės energijos bendrijos steigimo sutartį, ypač į jos 101 straipsnio antrą pastraipą,kadangi 1989 m. spalio 30 dieną buvo pasirašytas Europos Bendrijų ir Islandijos Respublikos pamatinis susitarimas dėl mokslinio ir techninio bendradarbiavimo,kadangi Taryba savo 1989 m. birželio 19 d. sprendimu patvirtino šį pamatinį susitarimą, kad Komisija jį galutinai sudarytų Europos atominės energijos bendrijos vardu;kadangi šis pamatinis susitarimas turėtų būti galutinai sudarytas Europos atominės energijos bendrijos vardu,NUSPRENDĖ:1 straipsnisEuropos atominės energijos bendrijos vardu galutinai sudaromas Europos Bendrijų ir Islandijos Respublikos pamatinis susitarimas dėl mokslinio ir techninio bendradarbiavimo.2 straipsnisKomisijos pirmininkas Europos atominės energijos bendrijos vardu pateikia pamatinio susitarimo 12 straipsnyje numatytą pranešimą.Priimta Briuselyje, 1990 m. sausio 12 d.Komisijos varduJacques DelorsPirmininkas--------------------------------------------------


title: 2011/42/ES: 2011 m. sausio 18 d. Tarybos sprendimas dėl Regionų komiteto Lenkijai atstovaujančių nario ir pakaitinio nario skyrimo

text:
22.1.2011

               LT

               Europos Sąjungos oficialusis leidinys

               L 19/18

         TARYBOS SPRENDIMAS
   2011 m. sausio 18 d.
   dėl Regionų komiteto Lenkijai atstovaujančių nario ir pakaitinio nario skyrimo
   (2011/42/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Lenkijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES ir 2010/29/ES dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d. (1).

               (2)

               Pasibaigus Jerzy KROPIWNICKI kadencijai tapo laisva Regionų komiteto nario vieta.

               (3)

               Tadeusz TRUSKOLASKI paskyrus Regionų komiteto nariu tampa laisva pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui – iki 2015 m. sausio 25 d., į Regionų komitetą skiriami:

               a)

               nariu:

                           —

                           Tadeusz TRUSKOLASKI, Prezydent Miasta Bialegostoku,

                     ir

               b)

               pakaitiniu nariu:

                           —

                           Pawel ADAMOWICZ, Prezydent Miasta Gdańska.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. sausio 18 d.

            Tarybos vardu

            Pirmininkas

         Gy. MATOLCSY

      (1)  OL L 348, 2009 12 29, p. 22 ir OL L 12, 2010 1 19, p. 11.